**MIŠRIŲ KOMUNALINIŲ ATLIEKŲ SURINKIMO ROKIŠKIO RAJONO SAVIVALDYBĖS TERITORIJOJE IR JŲ VEŽIMO Į APDOROJIMO ARBA ŠALINIMO ĮRENGINIUS PASLAUGŲ**

**TECHNINĖ SPECIFIKACIJA**

TURINYS

1. PAGRINDINĖS SĄVOKOS 1

2. BENDROSIOS NUOSTATOS 3

3. PASLAUGOS TEIKIMO APIMTYS 6

4. GALIMOS PASLAUGOS TEIKIMO RIZIKOS 6

5. MIŠRIŲ KOMUNALINIŲ ATLIEKŲ SURINKIMO IR TRANSPORTAVIMO GRAFIKAS 7

6. MIŠRIŲ KOMUNALINIŲ ATLIEKŲ SURINKIMO IR TRANSPORTAVIMO TVARKA 8

7. SPECIALIEJI KOKYBĖS REIKALAVIMAI MIŠRIŲ KOMUNALINIŲ ATLIEKŲ SURINKIMUI IR VEŽIMUI 10

8. MECHANINIO BIOLOGINIO ATLIEKŲ APDOROJIMO ĮRENGINIAI 11

9. TRANSPORTO PRIEMONĖS MIŠRIOMS KOMUNALINĖMS ATLIEKOMS SURINKTI 11

10. IDENTIFIKAVIMO ĮRANGOS IR PROGRAMINĖS ĮRANGOS SPECIFIKAVIMAS 12

11. DUOMENŲ PERDAVIMO Į UŽSAKOVO DUOMENŲ BAZES SPECIFIKAVIMAS IR FORMATŲ APRAŠYMAS 14

12. ATSISKAITYMO SU PASLAUGOS TEIKĖJU UŽ SUTEIKTAS PASLAUGĄ TVARKA. 15

13. MIŠRIŲ KOMUNALINIŲ ATLIEKŲ KONTEINERIAI 15

14. MIŠRIŲ KOMUNALINIŲ ATLIEKŲ KONTEINERIŲ VIETOS 17

15. PASLAUGOS TEIKĖJO RYŠIO PALAIKYMAS SU ATLIEKŲ TURĖTOJAIS, UŽSAKOVU IR VISUOMENĖS INFORMAVIMAS 17

16. DARBAS SU SKUNDAIS, JŲ REGISTRAVIMO, NAGRINĖJIMO TVARKA 18

17. PASLAUGOS TEIKĖJAS IR PASLAUGOS TIEKĖJO KOMANDA 19

18. PASLAUGOS KOKYBĖS RODIKLIŲ NUSTATYMAS IR ATSAKOMYBĖS UŽ JŲ NESILAIKYMĄ REIKALAVIMAI 19

19. BAUDOS UŽ PASLAUGOS KOKYBĖS RODIKLIŲ NESILAIKYMĄ 20

20. PASLAUGOS TEIKĖJO ATASKAITŲ PATEIKIMO TVARKA. 22

**I SKYRIUS**

**PAGRINDINĖS SĄVOKOS**

* 1. **Administratorius** - UAB Panevėžio regiono atliekų tvarkymo centras (toliau – PRATC), kuriam Savivaldybė pavedė administruoti komunalinių atliekų tvarkymo sistemą jos teritorijoje.
	2. **Atliekų apdorojimo įrenginiai** – veikiantys mechaninio-biologinio apdorojimo (rūšiavimo) įrenginiai. Įrenginių vieta Dvarininkų k., Miežiškių sen., Panevėžio rajone, juose atliekos priimamos ir tvarkomos. Veikia nustatytomis darbo valandomis. Prie atliekų apdorojimo įrenginių priskiriamos ir didelių gabaritų atliekų surinkimo aikštelės.
	3. **Atliekų turėtojas** - mišrių komunalinių atliekų gamintojas arba asmuo (juridinis ir fizinis), kuris turi mišrias komunalines atliekas bei yra apmokestintas vietine rinkliava.
	4. **Bendro naudojimo konteineris/kolektyvinis konteineris** – keturratis metalinis arba plastikinis su plokščiais arba kupoliniais dangčiais, stabdžių mechanizmu.
	5. **Atliekų apdorojimo įrenginių darbo valandos** - Panevėžio regione esančių atliekų apdorojimo, šalinimo ar saugojimo įrenginių darbo valandos, kuriomis priimamos apdorojimui ar laikinam saugojimui Paslaugos teikėjo atvežtos mišrios komunalinės ar didelių gabaritų atliekos. Darbo valandos Paslaugos teikimo laikotarpiu gali keistis.
	6. **Didelių gabaritų atliekų surinkimo aikštelės** – aikštelė, esanti Donelaičio g.16, Rokiškyje, kuriose atliekos priimamos išrūšiuotos ir tvarkomos PRATC nustatyta tvarka, veikiančios nustatytomis darbo valandomis.
	7. **Individualus konteineris** – plastikinis (spalva derinama su užsakovu), dvirãtis, su plokščiais dangčiais, 0,24 m3 arba 0,12 m3 talpos konteineris.
	8. **Informacinis lipdukas –** ant konteinerių klijuojamas iš vandeniui atsparaus popieriaus pagamintas, atspausdintas vandeniui ir blukimui atspariais dažais lipdukas, kuriame pateikiama mažiausiai ši informacija: Paslaugos teikėjo pavadinimas, adresas, telefono numeris, konteinerio paskirtis, kokių atliekų negalima šalinti konteineryje, artimiausia didelių gabaritų atliekų aikštelė(s) ir kita Administratoriaus reikalaujama informacija. Informacinio lipduko matmenys nemažesni kaip A5.
	9. **Konteineris** – mišrių komunalinių atliekų rinkimo iš atliekų turėtojų priemonė, kurią aptarnauja Paslaugos teikėjas.
	10. **Konteinerių identifikavimo sistema** – Paslaugos teikėjo įsigyta techninė ir programinė įranga, skirta fiksuoti ir perduoti Administratoriui duomenis ir įvykius susijusius su konteinerių aptarnavimu.
	11. **Konteinerio laikymo objektas** – atliekų turėtojo turto objektas, už kurį skaičiuojama vietinė rinkliava ir prie kurio statomas konteineris.
	12. **Konteinerių rezervas** - Paslaugos teikėjo lėšomis įsigyti mišrių komunalinių atliekų surinkimo konteineriai, kuriems reikalavimai ir rezerviniai kiekiai yra naudojami netinkamų naudoti konteinerių pakeitimui bei naujų atliekų turėtojų aprūpinimui mišrių komunalinių atliekų surinkimo priemonėmis.
	13. **Konteinerio žymeklis** – prie konteinerio pritvirtinta identifikacinė RFID žyma, per webservices susieta su konteinerį identifikuojančiais duomenimis.
	14. **Mišrios komunalinės atliekos** - komunalinės atliekos, likusios po komunalinių atliekų pirminio rūšiavimo. Mišrioms komunalinėms atliekoms nepriskiriamos pavojingos buities, didelių gabaritų, elektros ir elektroninės įrangos, statybinės, kapinių, teritorijų tvarkymo, gamybinės, pakuočių, žaliosios ir kitos teisės aktuose nurodytos atliekos.
	15. **Netinkamas naudoti konteineris** - konteineris, kuris turi bent vieną iš šių defektų: nulaužta dalis konteinerio dangčio (daugiau kaip 20 % dangčio ploto) ar dangčio visai nėra, neveikia konteinerio dangčio atidarymo mechanizmas, sugadintas bent vienas konteinerio ratukas, deformuota konteinerio forma, aplaužytos sienelės, yra įtrūkimai ar skylės ant konteinerio sienelių ar dugne.
	16. **Paslauga** – Paslaugos teikėjo Savivaldybės teritorijoje vykdoma mišrių komunalinių atliekų surinkimo ir jų vežimo į apdorojimo įrenginius bei kitų paslaugų nurodytų šioje specifikacijoje paslauga.
	17. **Paslaugos teikėjas** - atliekų tvarkytojas, kuris pagal sutartį su užsakovu teikia Paslaugą Savivaldybės teritorijoje.
	18. **Perpildytas konteineris** - kai konteineris pripildytas mišriomis komunalinėmis atliekomis virš viršutinio konteinerio krašto, ir konteinerio dangtis neužsidaro. Taip pat ir kai šalia pilno/perpildyto konteinerio palikta mišrių komunalinių atliekų.
	19. **Pranešimas** – tai spausdintas dokumentas, kuriuo Paslaugos teikėjas informuoja atliekų turėtojus, kai konteineris pripildytas ne mišriomis komunalinėmis atliekomis, kai yra aplinkybės neleidžiančios ištuštinti konteinerio ar kitos aplinkybės, apie kurias Paslaugos teikėjas turi informuoti atliekų turėtojus. Visa informacija apie konteinerio neištuštinimą, šiukšliavežės valstybinius numerius ir neištuštinimo priežastis turėtų būti pateikiama konteinerių identifikavimo sistemoje. Ant konteinerio turėtų būti klijuojamas pranešimas su vežėjo rekvizitais ir konteinerio neištuštinimo priežastimi. Tokie pranešimai turėtų būti iš anksto atspausdinti, o atliekų išvežimo metu paslaugų teikėjo darbuotojas tokį pranešimą užklijuotų ant konteinerio, jame pažymėdamas neištuštinimo priežastį. Pranešimo formą patvirtina Perkančioji organizacija.
	20. **Raštiškas atliekų turėtojo pranešimas** - atliekų turėtojo rašytinis ir pasirašytas pranešimas, nurodant kontaktinius duomenis (pavardę, vardą, adresą ir telefono numerį ir/ar elektroninio pašto adresą), pateiktas paštu, faksu, elektroniniu paštu ar tiesiogiai į rankas Paslaugos tiekėjo ar Užsakovo atstovams.
	21. **Regioninis sąvartynas** – Panevėžio regiono nepavojingų atliekų sąvartynas, Dvarininkų k., Miežiškių sen., Panevėžio rajone, kuriame priimamos ir tvarkomos atliekos.
	22. **Mišrių komunalinių atliekų surinkimo grafikas** **(grafikas)** - reguliarus mišrių komunalinių atliekų surinkimas nustatytomis savaitės ir mėnesio dienomis.
	23. **Sunkiai** **pravažiuojama teritorija** – šiukšliavežiui dėl blogos kelio dangos, oro sąlygų ar šalikelėje augančių medžių nepravažiuojama teritorija/gatvė/kelias.
	24. **Savivaldybė** – Rokiškio rajono savivaldybė.
	25. **Užsakovas** - UAB Panevėžio regiono atliekų tvarkymo centras, kuriam Savivaldybė pavedė organizuoti komunalinių atliekų tvarkymo sistemą jos teritorijoje.
	26. **Žodinis atliekų turėtojo pranešimas** - atliekų turėtojo žodinis pranešimas, nurodant kontaktinius duomenis (pavardę, vardą, adresą ir telefono numerį ir/ar elektroninio pašto adresą), pranešimas, pateiktas telefonu ar tiesiogiai išsakomas Paslaugos tiekėjo ar Administratoriaus, Savivaldybės atstovams.
	27. **Rokiškio perkrovimo stotis** – didžiųjų, pavojingų atliekų surinkimo, mišrių komunalinių atliekų perkrovimo stotis esanti K. Donelaičio g. 16, Rokiškis.
	28. **Žaliųjų atliekų kompostavimo** **aikštelė** – Užsakovo eksploatuojama aikštelė, kurioje priimamos šios biologiškai skaidžios atliekos: želdynų karpymo atliekos, nukritę lapai, nupjauta žolė, gėlės, piktžolės, vaisių, daržovių atliekos, medžio žievė, pjuvenos, drožlės, skiedros, smulkios medžių, krūmų genėjimo šakos. Žaliųjų atliekų kompostavimo aikštelės adresas - Ruzgų kaimas, Juodupės seniūnija, Rokiškio rajonas.
	29. Kitos šiose Techninėse specifikacijose vartojamos sąvokos yra suprantamos taip, kaip jos yra apibrėžtos galiojančiuose teisės aktuose.

**II SKYRIUS**

**BENDROSIOS NUOSTATOS**

1. Rokiškio rajono savivaldybė yra Panevėžio regionui priklausanti savivaldybė, kurios plotas yra 180,6 tūkst. ha . Savivaldybėje yra 10 seniūnijų (Rokiškio miesto, Rokiškio kaimiškoji, Juodupės, Jūžintų, Kriaunų, Kamajų, Kazliškio, Panemunėlio, Pandėlio, Obelių). Statistikos departamento duomenimis 2016 metų pradžioje savivaldybės teritorijoje nuolat gyveno 31,5 tūkst. žmonių. Savivaldybės gyventojų kiekis pastaraisiais metais tolygiai mažėja. Rajone yra 3 miestai (Obeliai, Pandėlys, Rokiškis), 9 miesteliai (Čedasai, Duokiškis, Juodupė, Jūžintai, Kamajai, Panemunėlis, Panemunis, Salos ir Suvainiškis) ir 689 kaimai.
2. Komunalinių atliekų surinkimo ir vežimo paslauga turi būti teikiama visoje Rokiškio rajono savivaldybės teritorijoje.
3. Informacija apie komunalinių atliekų surinktus ir pašalintus komunalinių atliekų kiekius 2016 metais Rokiškio rajono savivaldybės teritorijoje pateikta 1 lentelėje.

*1 lentelė. Komunalinių atliekų kiekiai 2016m. (t)*

|  |
| --- |
| *Mišrios komunalinės atliekos (t)* |
| *Sausis* | *Vasaris* | *Kovas* | *Balandis* | *Gegužė* | *Birželis* | *Liepa* | *Rugpjūtis* | *Rugsėjis* | *Spalis* | *Lapkritis* | *Gruodis* |
| *459,94* | *464,15* | *512,95* | *501,03* | *540,23* | *524,84* | *521,09* | *668,27* | *596,34* | *537,24* | *540,87* | *454,31* |
| *Iš viso* | *6321,26* |

1. Informacija apie komunalinių atliekų konteinerių kiekį ir gyventojų skaičių pagal seniūnijas pateikta 2 lentelėje.

*2 lentelė. Preliminarus gyventojų ir konteinerių skaičius pagal seniūnijas*

|  |  |
| --- | --- |
| ***Seniūnija*** | ***Konteinerių skaičius******vnt.*** |
| *Rokiškio miesto* | *2101* |
| *Rokiškio kaimiškoji* | *1034* |
| *Obelių* | *766* |
| *Pandėlio* | *1073* |
| *Panemunėlio* | *409* |
| *Kazliškio* | *173* |
| *Kamajų* | *659* |
| *Kriaunų* | *310* |
| *Jūžintų* | *554* |
| *Juodupės* | *825* |
| ***Iš viso*** | *7904* |

1. Teikdamas pasiūlymą Paslaugos teikėjas turi atsižvelgti į komunalinių atliekų susidarymo kiekių pokyčius Sutarties galiojimo metu. Užsakovas neprisiima atsakomybės dėl komunalinių atliekų kiekio padidėjimo ar sumažėjimo.
2. Šiuo metu komunalinių atliekų surinkimui naudojami įvairios talpos konteineriai, kolektyviniai ir individualūs komunalinių atliekų surinkimo konteineriai nuosavybės teise priklausantys esamam paslaugos Tiekėjui.
3. Šiuo metu esamas preliminarus Rokiškio rajono savivaldybės komunalinių atliekų surinkimo priemonių skaičius ir tuštinimo dažnis pateikiamas 3 lentelėje.

*3 lentelė. Esamų mišrių komunalinių atliekų konteinerių dydžiai ir jų tuštinimo dažnis*

|  |
| --- |
| ***Individualūs gyventojų konteineriai (vnt.)*** |
| *Tuštinimo dažnumas* | ***0,12 m3*** | ***0,24 m3*** | ***0,5 m3*** | ***0,77 m3*** | ***1,1 m3*** | ***Iš viso*** |
| *12 k/metus* | *4274* | *1042* | *5* | *2* | *1* | ***5324*** |
| *26 k/metus* | *1205* | *418* | *1* |  |  | ***1624*** |
| *VISO* | ***5479*** | ***1460*** | ***6*** | ***2*** | ***1*** | ***6948*** |
| ***Individualūs juridinių asmenų konteineriai(vnt.)*** |
| *Tuštinimo dažnumas* | ***0,12 m3*** | ***0,24 m3*** | ***0,5 m3*** | ***0,77 m3*** | ***1,1 m3*** | ***Iš viso*** |
| *12 k/metus* | *100* | *108* | *5* |  | *74* | ***287*** |
| *26 k/metus* | *30* | *144* | *8* | *1* | *68* | ***251*** |
| *52 k/metus* | *3* | *59* | *1* |  | *151* | ***214*** |
| *104 k/metus* |  |  |  |  | *39* | ***39*** |
| *156 k/metus* |  |  |  |  | *20* | ***20*** |
| *VISO* | ***133*** | ***311*** | ***14*** | ***1*** | ***352*** | ***811*** |
| ***Kolektyviniai konteineriai(vnt.)*** |
| *Tuštinimo dažnumas* | ***0,77 m3*** | ***0,66 m3*** | ***1,1 m3*** | ***5,0 m3*** | ***Iš viso*** |
| *24 k/metus* |  |  | *5* |  | ***5*** |
| *52 k/metus* |  |  | *67* |  | ***67*** |
| *365 k/metus* |  |  | *73* |  | ***73*** |
| *Iš viso* |  |  | ***145*** |  | ***230*** |

1. Prognozuojamas preliminarus mišrių komunalinių atliekų surinkimo dažnumas pateikiamas 4 lentelėje:

*4 lentelė. Prognozuojamas preliminarus mišrių komunalinių atliekų surinkimo dažnumas.*

| **Kolektyvinio naudojimo konteinerių skirtų daugiabučių namų gyventojams, aptarnavimo dažnis** | **Individualiose namų valdose esančių konteinerių aptarnavimo dažnis** | **Įmonių, įstaigų, organizacijų uždarose teritorijose, esančių konteinerių aptarnavimo dažnis** |
| --- | --- | --- |
| Juodupės, Obelių, Pandėlio miesteliuose ir Kavoliškyje ne mažiau kaip 2 kartus per savaitę šiltuoju metų laiku (balandžio 1 – rugsėjo 30), ne mažiau kaip 1 kartą per savaitę šaltuoju metų laiku (spalio 1 – kovo 31) Rokiškio mieste kiekvieną kalendorinę dieną (365 kartus per metus) \*.2 kartus per mėn. Panemunėlio gel. Stotyje.1 kartą per mėn. kituose kaimuose | 1 kartą per mėn. kaimuose2 kartus per mėn. Rokiškio mieste | Rokiškio mieste, Juodupės, Obelių, Pandėlio miesteliuose ir Kavoliškyje 1 kartą per dvi savaites. Kitoje Rokiškio rajono teritorijoje 1 kartą per mėnesį. |

*\*Pastaba: Padidėjus ar sumažėjus sukaupiamų mišrių komunalinių atliekų kiekiui surinkti gali tekti ir dažniau ar rečiau.*

1. Preliminarus Rokiškio rajono juridinių asmenų konteinerių skaičius nurodytas 5 lentelėje:

*5 lentelė. Preliminarus Rokiškio rajono juridinių asmenų konteinerių skaičius.*

|  |  |  |
| --- | --- | --- |
| Eil. Nr. | Savivaldybė | Konteinerių talpa |
| **0,12m3** | **0,24m3** | **0,5m3** | **0,77m3** | **1,1m3** |
| 1. | Rokiškio rajono | 133 vnt. | 311 vnt. | 14 vnt. | 1 vnt. | 352 vnt. |
|  | **Iš viso 811 vnt.** |

1. Rokiškio rajono savivaldybės daugiabučių ir individualių namų bei jų konteinerių skaičius 2016 m. nurodytas 6 lentelėje:

*6 lentelė. Preliminarus Rokiškio savivaldybės daugiabučių, individualių namų ir jų konteinerių skaičius 2016m.*

|  |  |  |  |  |
| --- | --- | --- | --- | --- |
| **Nr.** | **Savivaldybė** | **Daugiabučių namų/butų skaičius, vnt.** | **Individualių namų skaičius, vnt.** | **Konteinerių talpa, m3** |
| **0,12** | **0,24** | **0,5** | **0,77** | **1,1** |
| 1 | Rokiškio rajono | 8207 | 10187 | 5479vnt. | 1460vnt. | 6vnt. | 2vnt. | 146vnt. |
|  |  |  **Iš viso 7093 vnt.** |

1. Mišrių komunalinių atliekų kolektyvinių konteinerinių aikštelių sąrašas pateiktas Priede Nr.2.
2. Paslaugos teikėjas privalės aprūpinti visus Rokiškio rajono savivaldybės teritorijoje esančius komunalinių atliekų turėtojus tam tikro dydžio, jų poreikius atitinkančiais konteineriais. Konteinerių konstrukcija, kokybė, spalva ir kitos charakteristikos, konteinerių pastatymo vietos, surinkimo dažnumas turi atitikti reikalavimus nurodytus šios specifikacijos XIII skyriuje.
3. Paslaugos teikėjas mišrioms komunalinėms atliekoms išvežti turi naudoti tokias atliekų surinkimo transporto priemones, kurių techninės charakteristikos atitiktų reikalavimus nurodytus šios specifikacijos IX skyriuje.
4. 2016 metų mišrių komunalinių atliekų išvežimo grafikas pateiktas Priede Nr.4. Paslaugos teikėjas mišrias komunalines atliekas turės surinkti ir išvežti pagal parengtą ir suderintą su Užsakovu paslaugų teikimo grafiką, sudarytą pagal V skyriuje nurodytą tvarką.
5. Paslaugos teikimo laikotarpis – 3 metai su galimybe pratęsti Sutartį 2 kartus ne ilgiau kaip po 12 mėnesių, likus ne mažiau kaip 30 kalendorinių dienų iki Sutarties galiojimo pabaigos.
6. Paslaugos teikėjas po sutarties pasirašymo per 4 (keturis) mėnesius turi pradėti teikti paslaugą visiems atliekų turėtojams Rokiškio rajono savivaldybės teritorijoje.
7. Paslaugos teikėjas turi užtikrinti Paslaugos teikimo nepertraukiamumą iki 180 dienų po sutarties nutraukimo, kol pilnai perims paslaugą Naujasis Paslaugos teikėjas.

**III SKYRIUS**

**PASLAUGOS TEIKIMO APIMTYS**

1. Mišrių komunalinių atliekų surinkimo ir vežimo paslauga apima:
	1. gyventojų, įmonių, įstaigų, organizacijų, poilsiaviečių, sodų ir garažų bendrijų individualių konteinerių ištuštinimą pagal grafiką;
	2. kolektyvinių konteinerių ištuštinimą pagal grafiką ir jų aikštelių priežiūrą;
	3. atskirą didelių gabaritų atliekų surinkimą prie kolektyvinių mišrių komunalinių atliekų konteinerių ;
	4. didelių gabaritų, buities pavojingų ir kitų specifinių atliekų surinkimą apvažiavimo būdu ne rečiau kaip 2 kartus per metus;
	5. surinktų mišrių komunalinių atliekų vežimą į Rokiškio perkrovimo stotį;
	6. visų savivaldybės teritorijoje esančių atliekų turėtojų aprūpinimą atitinkamo dydžio konteineriais ar kitomis priemonėmis ar įrenginiais skirtais atliekoms surinkti, bei netinkamų naudoti konteinerių keitimą;
	7. naujų savivaldybės teritorijoje esančių atliekų turėtojų aprūpinimą atitinkamo dydžio konteineriais bei netinkamų naudoti konteinerių keitimą;
	8. teisingą ir tikslų informacijos įvedimą į konteinerių identifikavimo sistemą apie paslaugos teikimą;
	9. žodinių, rašytinių atliekų turėtojų pranešimų operatyvų išnagrinėjimą ir pagarbų komunikavimą;
	10. vizualinę mišrių komunalinių atliekų rūšiavimo kontrolę prieš konteinerio ištuštinimą;
	11. visuomenės informavimą apie mišrių komunalinių atliekų surinkimo grafikus bei mišrių komunalinių atliekų tvarkymą.
2. Pasiruošimo laikotarpiu Paslaugos teikėjas turi įsigyti visas Paslaugos teikimui reikalingas atliekų surinkimo priemones ir techniką, visose šiukšliavežiuose įrengti konteinerių indentifikavimo sistemą, užklijuoti informacinius lipdukus, sužymėti konteinerius skaitmeniniais žymekliais, patikslinti bendro naudojimo ir Juridinių asmenų konteinerių išdėstymo vietas, priskirti ir pastatyti visiems atliekų turėtojams konteinerius, atitinkančius jų poreikius. Užsakovas pateiks Paslaugos teikėjui visą reikalingą informaciją apie Rokiškio rajono savivaldybėje esančius atliekų turėtojus.
3. Paslaugos teikėjas nuo Užsakovo pateikto atliekų turėtojų sąrašo (reikalingo ant konteinerių sudėti unikalius identifikatorius) dienos per 7 dienas turi suderinti (suderinimo faktą įforminti raštiškai) su Užsakovu per konteinerių identifikavimo sistemą teikiamų duomenų srautų valdymo procesus ir formatus.

**IV SKYRIUS**

**GALIMOS PASLAUGOS TEIKIMO RIZIKOS**

1. Paslaugos teikimo metu galimos rizikos:
	1. teisės aktų pasikeitimai;
	2. nevienodas aptarnaujamų konteinerių skaičius per visą Paslaugos teikimo laikotarpį;
	3. nevienodas aptarnaujamų konteinerių skaičius kiekvieno apvažiavimo metu;
	4. sezoniniai mišrių komunalinių atliekų kiekių pokyčiai;
	5. gyventojų skaičius per Paslaugos teikimo laikotarpį dar gali sumažėti apie 10 procentų;
	6. Užsakovo Paslaugos teikėjui pateiktame atliekų turėtojų sąraše (pagal kurį ant konteinerių turi būti sudėti unikalūs identifikatoriai) pateikti netikslūs duomenys, dėl ne nuo Užsakovo priklausančių priežasčių, apie konteinerių savininkus yra tik tikslūs. Paslaugos teikėjas visų konteinerių savininkus, jei yra galimybė, privalės identifikuoti iki paslaugos teikimo pradžios.
	7. surenkamų atliekų srautų pokyčiai;
	8. konteinerių poreikio pasikeitimai įgyvendinus investicinius projektus. 2017 – 2018m. planuojama Rokiškio rajono savivaldybėje naujai įrengti 26 kolektyvines konteinerines aikšteles.
	9. Paslaugos teikėjas, teikdamas Paslaugas pagal šią sutartį, turi atsižvelgti į šias galimas rizikas bei imtis visų nuo jo priklausančių priemonių šių ir kitų rizikų įtakos sumažinimui teikiant Paslaugas.

**V SKYRIUS**

**MIŠRIŲ KOMUNALINIŲ ATLIEKŲ SURINKIMO IR TRANSPORTAVIMO GRAFIKAS**

1. Mišrių komunalinių atliekų konteinerių aptarnavimo dažnumas Sutarties vykdymo laikotarpyje turi atitikti šiose specifikacijose nurodytų reikalavimų bei galiojančių Rokiškio rajono savivaldybės komunalinių atliekų tvarkymo taisyklių reikalavimus. Užsakovas, esant poreikiui gali nustatyti ir retesnį ar dažnesnį konteinerių ištuštinimo (aptarnavimo) dažnumą nei nurodytas šioje specifikacijoje.
2. Mišrios komunalinės atliekos iš surinkimo vietų turės būti surenkamos pagal grafiką tokiu dažnumu kaip nurodyta 4 lentelėje.
3. Paslaugos teikėjas likus ne mažiau kaip 14 dienų iki paslaugų teikimo pradžios privalo pateikti Užsakovui pasiruošimo paslaugų teikimui ataskaitą, kuri yra neatskiriama sutarties dalis. Joje nurodoma:
	1. savivaldybės komunalinių atliekų turėtojų suskirstymas į atskiras aptarnavimo zonas pagal aptarnavimo dienas;
	2. laiko grafikas – kuriomis dienomis bus aptarnaujamos atskiros aptarnavimo zonos. Sudarant laiko grafiką, rekomenduojama atsižvelgti į dabartines surinkimo dienas aptarnaujamoje teritorijoje (Priedas Nr.4);
	3. mišrių komunalinių atliekų surinkimo ir transportavimo maršrutai, apvažiavimo kelių atstumai, kolektyvinių konteinerių pastatymo vietos;
	4. konteinerių ištuštinimo, kolektyvinių konteinerių plovimo ir dezinfekcijos dažnumas, konteinerių talpos bei kita svarbi ar Užsakovo papildomai pareikalauta informacija;
	5. Paslaugos teikimo ataskaitų teikimo grafikas kartu nurodant ataskaitų teikimo formas. Ataskaitų teikimo formas patvirtina Užsakovas (reikalavimai ataskaitoms pateikti XX skyriuje);
	6. Paslaugos teikėjo pranešimų, skirtų komunalinių atliekų turėtojams, formas. Ataskaitų teikimo formas patvirtina Užsakovas.
	7. Paslaugos teikimo (darbo) planas – grafikas esant poreikiui gali būti tikslinamas ir keičiamas prieš tai suderinus su Užsakovu ir tiktai apie tai pranešus aptarnaujamiems komunalinių atliekų turėtojams, kaip tai nurodyta šios specifikacijos XV skyriuje.
4. Sudarydamas darbo planą – grafiką Paslaugos teikėjas privalo vadovautis galiojančių teisės aktų reikalavimais, Rokiškio rajono galiojančiomis atliekų tvarkymo taisyklėmis (Priedas Nr. 1) ir galiojančiu mišrių komunalinių kolektyvinių konteinerinių aikštelių išdėstymo sąrašu (Priedas Nr. 2).
5. Mišrių komunalinių atliekų surinkimo laiko grafikas turi būti skelbiamas tiekėjo lėšomis didžiausią tiražą turinčiame vietiniame dienraštyje/laikraštyje, jei jo nėra, regioninėje spaudoje, ne rečiau kaip du kartus per metus, o laiko grafikui pasikeitus turi būti paskelbiama prieš 5 darbo dienas spaudoje bei Užsakovo ir Paslaugos teikėjo interneto svetainėse.
6. Užsakovas per 14 darbo dienų po sutarties pasirašymo pateiks Paslaugų tiekėjui duomenis apie visus atliekų turėtojus aptarnaujamoje teritorijoje.

**VI SKYRIUS**

**MIŠRIŲ KOMUNALINIŲ ATLIEKŲ SURINKIMO IR TRANSPORTAVIMO TVARKA**

1. Sutarties galiojimo laikotarpiu paslaugai teikti naudojamų konteinerių skaičius ar tūris šalių raštišku susitarimu gali būti mažinamas arba didinamas atsižvelgiant į poreikį.
2. Sutarties galiojimo laikotarpiu mišrių komunalinių atliekų surinkimo dažnumas šalių raštišku susitarimu gali būti mažinamas arba didinamas atsižvelgiant į poreikį.
3. Mišrios komunalinės atliekos turi būti surenkamos visomis dienomis, išskyrus Kalėdų ir Velykų pirmas dienas.
4. Paslaugos teikėjas privalo surinkti mišrias komunalines atliekas iš visų pripildytų arba nepilnai pripildytų komunalinių atliekų konteinerių visoje Savivaldybės teritorijoje.
5. Ištuštinti konteineriai turi būti grąžinami į jų nuolatinę buvimo vietą, iš kurios Paslaugos teikėjo personalas juos paėmė. Konteinerių dangčiai turi būti uždaryti.
6. Paslaugos teikėjas privalo šiukšliavežiais rinkti tik mišrias komunalines atliekas. Šalia kolektyvinio naudojimo konteinerių paliktos didelių gabaritų atliekos turi būti renkamos ir vežamos atskirai.
7. Iš sunkiai pravažiuojamų teritorijų/gatvių mišrios komunalinės atliekos turi būti renkamos transporto priemone, galinčia pravažiuoti sunkiai pravažiuojamomis teritorijomis negadinant kelio/gatvės dangos.
8. Paslaugos teikėjas privalo vykdyti pastovų kolektyvinių konteinerių aikštelių valymą ir priežiūrą, užtikrinti švarą aplink konteinerius 5 m spinduliu apie kolektyvinių konteinerių aikšteles, surenkant paliktas, išsibarsčiusias bei maišeliuose ar kitoje pakuotėje paliktas atliekas. Aikštelių priežiūra vykdoma kiekvieną kartą atliekų tuštinimo metu.
9. Atvejais, kai šalia kolektyvinio mišrių komunalinių atliekų konteinerio(-ių) yra pastatyti pakuočių rūšiavimo konteineriai ir aplinkui pribarstyta ar palikta pakuočių atliekų, Paslaugos teikėjas tvarkydamas aikštelę pakuotes sudeda į pakuočių rūšiavimo konteinerius, jei tokie yra.
10. Prie kolektyvinių konteinerių paliktos viešųjų teritorijų žaliosios atliekos tvarkomos Savivaldybės nustatyta tvarka: jas surenka Savivaldybės administracijos paskirtas tvarkytojas.
11. Kitos prie kolektyvinių konteinerių ar kolektyvinių konteinerių aikštelėse 5 m spinduliu esančios atliekos (tame tarpe ir susidarę sąšlavos) turi būti tvarkomos kaip nurodyta Savivaldybės atliekų tvarkymo taisyklėse.
12. Didelių gabaritų atliekos nuo kolektyvinių konteinerių ar kolektyvinių konteinerių turi būti renkamos pagal poreikį, bet ne rečiau kaip 1 kartą per mėnesį.
13. Didelių gabaritų atliekos - naudotos padangos paliktos šalia kolektyvinių konteinerių- turi būti surenkamos ir laikomos aplinkosauginių reikalavimų nustatyta tvarka iki jos bus perduotos atliekų tvarkytojams, jei Užsakovas nenurodo kitaip.
14. Kitos didelių gabaritų atliekos, surinktos nuo bendro naudojimo konteinerių turi būti išrūšiuotos ir pristatytos į Dvarininkų k., Miežiškių sen., Panevėžio rajone esantį Panevėžio regioninį sąvartyną arba tvarkomos kitais būdais, nepažeidžiant aplinkosaugos reikalavimų, jei Užsakovas nenurodo kitaip.
15. Konteinerių aikštelių tvarkymo, priežiūros ir didelių gabaritų atliekų rinkimo, saugojimo ir vežimo bei kitos tvarkymo išlaidos turi būti įskaičiuotos į Pasiūlymo kainą.
16. Jeigu individualaus konteinerio tūris 90–100% pripildytas ne mišriomis komunalinėmis atliekomis, Paslaugos teikėjas privalo fiksuoti atvejį konteinerių identifikavimo sistemoje, nufotografuoti, užpildyti pranešimą, kurio forma suderinta su Užsakovu, atitinkamai įspėti individualios valdos savininką, namų valdos administratorių arba bendrijos pirmininką bei Užsakovą, kad šių atliekų Paslaugos teikėjas neprivalo išvežti. Fiksuojant duomenis ir informuojant Administratorių apie tai, kad konteineris yra pripildytas draudžiamomis jame šalinti atliekomis bei palikus pranešimą atliekų turėtojui, Paslaugų teikėjui apmokama įprasta tvarka, taikant konteinerio ištuštinimo įkainį.
17. Jei šalia konteinerio(–ių) paliktų mišrių komunalinių atliekų negalima išvežti ne dėl Paslaugos teikėjo kaltės, Paslaugos teikėjas privalo fiksuoti atvejį konteinerių identifikavimo sistemoje, nufotografuoti, užpildyti pranešimą, kurio forma suderinta su Užsakovu. Apie atvejį atitinkamai pranešti individualios valdos savininkui, namų valdos administratoriui arba bendrijos pirmininkui bei Užsakovui ir sekantį kartą pagal grafiką šias atliekas surinkti ir išvežti į jų apdorojimo vietas.
18. Jeigu mišrių komunalinių atliekų konteineris yra perpildytas (t. y. dangtis visiškai neužsidaro) Paslaugos teikėjas privalo pasirūpinti, kad konteineriai nebūtų perpildyti, informuojant Užsakovą ir gavus sutikimą, pateikiant komunalinių atliekų turėtojo poreikius atitinkančio dydžio konteinerius.
19. Esant pastoviam (ne mažiau kaip 3 kartus iš eilės) konteinerių perpildymo atvejui Užsakovas privalės nuspręsti, ar toje vietoje būtina naudoti papildomą konteinerį.
20. Mišrių komunalinių atliekų surinkimui iš sunkai privažiuojamų teritorijų Paslaugos teikėjas turi pastatyti kolektyvinio naudojimo konteinerius. Tokių konteinerių pastatymo vietos ir aptarnaujamų tokiais konteineriais atliekų turėtojų skaičius derinamas su Užsakovu pasiruošimo paslaugų teikimui ataskaitos rengimo laikotarpiu.
21. Jeigu Paslaugos teikėjas dėl savo kaltės neištuštino konteinerio pagal nustatytą grafiką, tai per kitą darbo dieną jis privalo surinkti nesurinktas mišrias komunalines atliekas.
22. Ne rečiau kaip 2 kartus per metus Paslaugos teikėjas turi didelių gabaritų, buities pavojingas ir kitas specifines atliekas surinkti apvažiavimo būdu, neimant papildomo mokesčio, išskyrus nustatytą vietinę rinkliavą už komunalinių atliekų surinkimą iš atliekų turėtojų ir atliekų tvarkymą ar kitą įmoką už komunalinių atliekų surinkimą iš atliekų turėtojų ir komunalinių atliekų tvarkymą.
23. Jei atliekų turėtojas kreiptųsi (žodžiu, raštu) dėl buityje susidariusių didelių gabaritų komunalinių atliekų surinkimo papildomos paslaugos, Atliekų tvarkytojas privalo tokią paslaugą suteikti už papildomą mokestį ne vėliau kaip per 10 darbo dienų nuo kreipimosi dienos, apie tai iš anksto informuodamas besikreipiantį atliekų turėtoją.
24. Dėl blogų oro sąlygų ar kitų priežasčių išstumdyti, išvartyti, apversti kolektyviniai konteineriai turi būti pastatyti į jų stovėjimo vietą nedelsiant po Paslaugos teikėjo informavimo, tačiau ne vėliau kaip per 24 val.
25. Jeigu Paslaugos teikėjas dėl blogų privažiavimo sąlygų (pavyzdžiui, dėl nenuvalyto kelio, nenugenėtų medžių šakų, esant sudėtingoms meteorologinėms sąlygoms) negali ištuštinti konteinerių nustatytą dieną, Paslaugos teikėjo personalas privalo fiksuoti tokį atvejį konteinerių indentifikavimo sistemoje bei ne vėliau kaip kitą darbo dieną žodžiu ar raštu informuoti Užsakovą ir Savivaldybės administraciją apie konteinerių neištuštinimą. Tokie konteineriai ištuštinami iš karto po blogų privažiavimo sąlygų pašalinimo ar privažiavimo sąlygų pagerėjimo.
26. Jeigu dėl blogų privažiavimo sąlygų individualių valdų gyventojams, Paslauga negali būti teikiama nors vieną kartą per mėnesį, Paslaugos teikėjas turi aprūpinti individualių namų atliekų turėtojus mišrių komunalinių atliekų surinkimui skirtais maišais. Kiekvienam individualiam namui patiekiami ne mažiau kaip 10 maišų atitinkančių turimo konteinerio tūrį, pateikiant šį faktą konteinerių identifikavimo sistemoje ir pateikiant mėnesinėje ataskaitoje, kam buvo išdalinti maišai. Ar pasirašytinai duoti atliekų maišus sprendžia Paslaugos teikėjas.
27. Jeigu Paslaugos teikėjas dėl savo kaltės neištuštino konteinerio pagal nustatytą grafiką, Paslaugos teikėjas moka Sutartyje nustatytas baudas. Užsakovas gali pareikalauti Paslaugos teikėjo atlikti Paslaugas nenumatytomis aplinkybėmis, nepaisant įprasto konteinerių ištuštinimo grafiko, pavyzdžiui streiko ar stichinės nelaimės atvejais. Apmokėjimas už tokias Paslaugas bus atliekamas remiantis tais pačiais principais, kaip ir už reguliarias Paslaugas.
28. Paslaugos teikėjui draudžiama Savivaldybės mišrias komunalines, didelių gabaritų, aikštelių tvarkymo atliekas (jei tai ne mišrios komunalinės atliekos) maišyti tarpusavyje ir su kitų savivaldybių atliekomis. Už šių Savivaldybės atliekų maišymą tarpusavyje ir su kitų savivaldybių atliekomis yra taikomos Sutartyje numatytos sankcijos.

**VII SKYRIUS**

**SPECIALIEJI KOKYBĖS REIKALAVIMAI MIŠRIŲ KOMUNALINIŲ ATLIEKŲ SURINKIMUI IR VEŽIMUI**

1. Paslaugos teikėjas privalo reguliariai plauti ir dezinfekuoti kolektyvinius mišrių komunalinių atliekų surinkimo konteinerius vadovaudamasis higienos reikalavimais ir savivaldybės nustatyta tvarka, bet ne rečiau kaip kartą per ketvirtį šiltuoju metų laiku. Dezinfekavimui naudojami biocidai turi atitikti Lietuvos Respublikos ir Europos Sąjungos teisės aktais nustatytus reikalavimus. Individualius mišrių komunalinių atliekų surinkimo konteinerius turi plauti ir dezinfekuoti mišrių komunalinių atliekų turėtojai. Apie kiekvieną kolektyvinių konteinerių dezinfekavimą Užsakovas turi būti informuojamas raštu prieš 3 darbo dienas.
2. Po konteinerių plovimo ir dezinfekavimo darbų Paslaugos teikėjas per 5 darbo dienas Užsakovui pateikia darbų atlikimo aktą. Užsakovas patikrina kaip atlikti plovimo ir dezinfekavimo darbai ir raštiškai patvirtina/nepatvirtina konteinerių plovimo ir dezinfekavimo darbų aktą. Tinkamai neatlikus plovimo ir/ar dezinfekavimo darbų, Paslaugos teikėjui taikomos Sutartyje numatytos sankcijos už Paslaugos kokybės rodiklių nesilaikymą.
3. Sutarties laikotarpiu įvykę sugadintų ir techniškai netvarkingų atliekų konteinerių pakeitimai, konteinerių identifikacinių numerių uždėjimo kaštai turi būti įskaičiuojami į pasiūlymo kainą.
4. Mišrių komunalinių atliekų surinkimo kolektyvinių konteinerių priežiūra ir remontu turi rūpintis Paslaugos teikėjas. Ne dėl atliekų turėtojo kaltės tapusią netinkama naudoti ir (ar) sugadintą ar pavogtą surinkimo priemonę Paslaugos teikėjas iš konteinerių rezervo turi pakeisti ar suremontuoti ne vėliau kaip per 5 (penkias) darbo dienas nuo informacijos apie surinkimo priemonės pavogimą ar netinkamumą naudoti gavimo ar sužinojimo apie netinkamumą dienos.
5. Dėl atliekų turėtojo kaltės tapusią netinkamą naudoti ir sugadintą komunalinių atliekų surinkimo priemonę (konteinerį) atliekų turėtojo sąskaita turi būti pakeista ar suremontuota ne vėliau kaip per 5 (penkias) darbo dienas nuo informacijos apie surinkimo priemonės netinkamumą naudoti gavimo ar sužinojimo apie netinkamumą dienos.
6. Pavogtus arba nebepataisomai sugadintus konteinerius (ne dėl atliekų turėtojų kaltės) Paslaugos teikėjas turi pakeisti to paties dydžio, kokybės ir taip pat aptarnaujamais konteineriais savo sąskaita ne vėliau kaip per 5 (penkias) darbo dienas .

**VIII SKYRIUS**

**MECHANINIO BIOLOGINIO ATLIEKŲ APDOROJIMO ĮRENGINIAI**

1. Visos iš aptarnaujamos teritorijos surinktos mišrios komunalinės atliekos privalo būti transportuojamos tik į Rokiškio perkrovimo stotį. Jeigu dėl perkrovimo stoties techninio gedimo ar kitų kokių nors priežasčių yra būtina transportuoti mišrias komunalines atliekas į Panevėžio regiono mechaninio biologinio apdorojimo įrenginius (MBA), esančius Dvarininkų k., Miežiškių sen., Panevėžio raj. arba Panevėžio regiono sąvartyną, Užsakovas apie tai informuoja raštu paslaugos teikėją ir apmoka Paslaugos teikėjui visus papildomo transportavimo kaštus (Paslaugos teikėjo patirtas išlaidas, kurios nurodomos Paslaugos teikėjo pasiūlyme (1 tonos pervežimo kaina - 1 km atstumu)). Šios Paslaugos teikėjo išlaidos apmokamos su einamojo mėnesio Paslaugos teikėjo pateiktu darbų priėmimo aktu bei sąskaita faktūra.
2. Komunalinių atliekų apdorojimo įrenginių operatoriui ar Užsakovui nustačius, kad Paslaugos teikėjo šiukšliavežis tyčia ar piktavališkai, kartu su mišriomis komunalinėmis atliekomis veža draudžiamas apdoroti ar šalinti atliekas, Paslaugos teikėjas moka sutartyje nustatyto dydžio baudą.
3. Iškraunat atliekas į atliekų apdorojimo įrenginius Paslaugos teikėjas privalo griežtai laikytis šių apdorojimo įrenginių techninio reglamento reikalavimų atliekų iškrovimui bei kitų apdorojimo įrenginių Operatoriaus nurodymų.
4. Šalinti mišrias komunalines atliekas regioniniame sąvartyne galima tik gavus raštišką Užsakovo patvirtinimą.

**IX SKYRIUS**

**TRANSPORTO PRIEMONĖS MIŠRIOMS KOMUNALINĖMS ATLIEKOMS SURINKTI**

1. Paslaugos teikėjas teikia paslaugas naudodamasis savo transporto priemonėmis, priklausančiomis Paslaugos teikėjui nuosavybės teise arba valdomos pagal veiklos nuomos, lizingo sutartis arba kitais pagrindais.
2. Paslaugos teikimui Paslaugos teikėjas naudoja transporto priemones (šiukšliavežius), kurių kiekis, galingumas ir talpa turi būti tokie, kad tiktų susidarančiam atliekų kiekiui surinkti ir pervežti bei kokybiškai atlikti šioje techninėje specifikacijoje nurodytas užduotis.
3. Paslaugos teikėjas turi užtikrinti, kad sugedus bet kuriai transporto priemonei, ji būtų pakeista kita, atitinkančia šių pirkimo dokumentų reikalavimus transporto priemone, kad nenutrūktų paslaugos teikimas.
4. Transporto priemonės turi atitikti šiuos minimalius reikalavimus:
	1. Energijos vartojimo efektyvumo ir aplinkos apsaugos reikalavimus pagal LR susisiekimo ministro 2011 m. vasario 21 d. įsakymą Nr. 3–100 ,,Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“ arba lygiavertį dokumentą;
	2. triukšmo lygis turi būti mažesnis už 102 dB (A) pagal Tarybos direktyvą 2000/14/EB ,,Dėl valstybių narių įstatymų, susijusių su lauko sąlygomis naudojamos įrangos į aplinką skleidžiamu triukšmu, derinimo“ (OL 2000 L 162) su vėlesniais pakeitimais arba lygiavertį dokumentą;
	3. teršalų išmetimo standartas ne mažesnis kaip EURO IV pagal Europos Parlamento ir Tarybos direktyvą 2005/55/EB ,,Dėl valstybių narių įstatymų, reglamentuojančių priemones, kurių būtina imtis mažinant transporto priemonėse naudojamų uždegimo suspaudimu variklių išmetamuosius dujinius bei kietųjų dalelių teršalus ir transporto priemonėse naudojamų priverstinio uždegimo variklių, degalams naudojančių gamtines dujas ir suskystintas naftos dujas, išmetamuosius dujinius teršalus, suderinimo" (OL 2005 L 275, p. 1) arba lygiavertis dokumentas LST EN 1501-1:2011 Šiukšliavežiai. Bendrieji ir saugos reikalavimai. 1 dalis. Per galą pakraunami šiukšliavežiai arba kitas lygiavertis dokumentas;
	4. LST EN 1501-4:2008 (LST EN 1501-4:2008) Šiukšliavežiai ir jų keliamieji įrenginiai. Bendrieji ir saugos reikalavimai. 4 dalis. Šiukšliavežių skleidžiamo triukšmo matavimo taisyklės arba lygiavertis dokumentas;
	5. LST EN 1501-5:2011 Šiukšliavežiai. Bendrieji ir saugos reikalavimai. 5 dalis. Kėlimo įtaisai, skirti šiukšliavežiams arba lygiavertis dokumentas;
	6. Visose transporto priemonėse privalo būti sumontuota konteinerių indentifikavimo sistema, kaip nurodyta šių sąlygų X skyriuje.
	7. Optimaliam pravažumui bei masės pasiskirstymui pasiekti transporto priemonių pavara turėtų būti galinių ratų (RWD) arba visų ratų (AWD). Transporto priemonių ašių skaičius bei atstumai tarp ašių turi atitikti sunkvežimio maksimalią leidžiamą bendrąją masę bei ašinę apkrovą. Transporto priemonės variklio galingumas turi atitikti sunkvežimio bendrąją masę bei planuojamą transportuoti mišrių komunalinių atliekų kiekį, atsižvelgiant į aptarnaujamos teritorijos vietines eismo sąlygas (kelių būklę, reljefą, klimatines sąlygas įvairių sezonų metu ir pan.). Transporto priemonės turi būti su galiniu krovimo įrenginiu turinčiu linijinį mišrių komunalinių atliekų presavimo mechanizmą, kurio suspaudimo koeficientas būtų nemažesnis kaip 4:1.
	8. Transporto priemonės turi būti su hidrauliniais keltuvais tinkančiais naudojamiems įvairių dydžių (0,12, 0,24, 0,77, 1,1 m3) standartiniams konteineriams aptarnauti, kurių pagalba konteineriai pakeliami ir ištuštinami į sunkvežimį. Sunkvežimių kėlimo mechanizmai bei susijusios sistemos turi būti tokie, kad suteiktų galimybę saugiai ištuštinti konteinerius į sunkvežimius, jų nesugadinant bei nekeliant pavojaus aptarnaujančio personalo sveikatai ar gyvybei. Keltuvo keliamoji galia turėtų būti ne mažesnė kaip 500 kg.
	9. Transporto priemonių kėbulas (įskaitant mišrių komunalinių atliekų surinkimo bunkerį) ir vairuotojo kabina turi būti padengtos kokybės reikalavimus atitinkančiomis antikorozinėmis medžiagomis bei dažais.
	10. Ant transporto priemonės kabinos bei kompaktoriaus/bunkerio šonų turi būti Paslaugos teikėjo logotipas ir telefono numeris.
	11. Paslaugos teikėjas transporto priemones turi tinkamai prižiūrėti ir dezinfekuoti pagal gamintojo pateiktą priežiūros vadovą, paslaugos teikiamos tik švariais ir tvarkingais automobiliais.
	12. Iš sunkiai pravažiuojamų teritorijų/gatvių mišrios komunalinės atliekos turi būti renkamos transporto priemone, galinčia pravažiuoti sunkiai pravažiuojama teritorija negadinant kelio/gatvės dangos.
	13. Paslaugos negalima teikti šiukšliavežiais turinčiais ruloninį (roto) presą.
	14. Šiukšliavežiai turi būti techniškai tvarkingi ir apdrausti privalomuoju civilinės atsakomybės draudimu.
5. Sunkvežimių vairuotojai turi laikytis visų eismo taisyklių ir nuostatų, susijusių su sunkvežimių vairavimu ir važiavimu visuomeniniais ir privačiais keliais, įskaitant apribojimus aukščiui, pločiui ir svoriui. Paslaugos teikėjas turi žinoti, kad kai kurie kelių ruožai gali būti siauri ir neasfaltuoti arba blogos būklės. Kelių sąlygos ir važiavimo apribojimai nebus laikomi pateisinamomis aplinkybėmis paslaugoms neteikti, prašyti papildomo apmokėjimo ar kompensacijos.

**X SKYRIUS**

**IDENTIFIKAVIMO ĮRANGOS IR PROGRAMINĖS ĮRANGOS SPECIFIKAVIMAS**

1. Paslaugos teikėjas teikdamas pasiūlymą turi pateikti turimos ar planuojamos įsigyti konteinerių indentifikavimo sistemos aprašymą Užsakovui.
2. Paslaugos teikėjas yra atsakingas už abiejų programinių įrangų (paslaugos teikėjo ir Užsakovo) suderinimą.
3. Paslaugos teikėjo transporto priemonėse sumontuojama konteinerių indentifikavimo sistema GPRS pagrindu, kuri turi susidėti mažiausiai iš: daviklio, leidžiančio nustatyti transporto priemonės padėtį, žymeklių (konteinerių indentifikavimo kortelių) skaitytuvų, terminalo (kompiuterio esančio transporto priemonėje) bei siųstuvo (GSM modemo – skirto perduoti duomenis GSM tinklus) ir kitos Paslaugos užtikrinimui reikalingos įrangos.
4. Paslaugos teikėjo transporto priemonėse sumontuota konteinerių indentifikavimo sistema turi užtikrinti ne mažiau kaip šių duomenų registravimą ir perdavimą:
	1. Konteinerio duomenys (Konteinerio unikalus numeris, konteinerio tūris, mokėtojo kodas, mokėtojo turto objekto struktūrinis adresas (savivaldybė, seniūnija, vietovė, gatvė, namo Nr.);
	2. Konteinerio iškrovimo (ištuštinimo) data, laikas;
	3. Konteinerio iškrovimo atsisakymo duomenis (konteineris užpildytas netinkamomis atliekomis, neįmanoma privažiuoti prie konteinerio ir panašiai);
	4. Duomenis apie konteinerio keitimą;
	5. Transporto priemonės valstybinis numeris;
	6. Transporto priemonės buvimo vietą konteinerio ištuštinimo metu;
	7. Transporto priemonės ištuštinimas laikas ir data;
	8. Konteinerio ištuštinimo/neištuštinimo atveju:
	9. Identifikuoto konteinerio ištuštinimo/neištuštinimo faktas;
	10. Transporto priemonės valstybinis numeris;
	11. Konteinerio unikalus numeris;
	12. Konteinerio ištuštinimo/neištuštinimo datą ir laiką;
	13. Konteinerio ištuštinimo/neištuštinimo koordinatė pagal GPS;
	14. Konteinerio perpildymo mišriomis komunalinėmis atliekomis faktas;
	15. aptarnavimo tvarkaraštis;
	16. Maršruto numeris;
	17. Konteinerio neištuštinimo priežastis (netinkamas naudoti konteineris, konteineris užpildytas netinkamomis atliekomis, prie konteinerio paliktos ne mišrios komunalinės atliekos, neįmanoma privažiuoti prie konteinerio dėl atliekų turėtojo kaltės, neįmanoma privažiuoti prie konteinerio dėl blogų oro/kelių sąlygų, neįmanoma privažiuoti prie konteinerio kitų aplinkybių, konteineris neišstumtas į konteinerio paėmimo vietą, ant konteinerio yra Užsakovo įspėjimas apie konteinerio netuštinimą „NEIŠTUŠTINTI”). Registruojama tik tuo atveju jei toks atvejis atsitinka;
	18. Atliekų pristatymo į atliekų apdorojimo įrenginius deklaracijos duomenys: maršruto numeris, deklaracijos numeris, svoris, data, atliekų sąrašo kodas, atliekų kilmės kodas, adresas.
	19. Ne mažiau kaip 3 pozicijos duomenų registravimui pagal Užsakovo nurodymus.
	20. Konteinerių pastatymas ir keitimas:
		1. Konteinerio unikalus numeris;
		2. Konteinerio tūris;
		3. Mokėtojo kodas;
		4. Mokėtojo turto objekto struktūrinis adresas (savivaldybė, seniūnija, vietovė, gatvė, namo Nr.);
		5. Konteinerio pastatymo vietos koordinatė pagal GPS WGS formatu;
		6. Konteinerio pastatymo vietos struktūrinis adresas (savivaldybė, seniūnija, vietovė, gatvė, namo Nr.), gali būti nustatoma pagal vietos koordinatę;
		7. Pastatymo požymis – pastatyta, pakeista, nuimta, grąžinta ir kt.;
		8. Konteinerio aptarnavimo tvarkaraštis;
		9. Pastatymo data;
		10. Šiukšliavežio judėjimo koordinatės: maršruto numeris; transporto priemonės valstybinis numeris; koordinatė pagal GPS.
	21. Paslaugos teikėjo perduodami duomenys, kurie yra koduoti turi turėti unikalius identifikatorius, kuriuos turi sudaryti sveiki skaičiai. Paslaugos teikėjas privalo suderinti visus unikalius identifikatorius su Užsakovu.
	22. Dėl duomenų perdavimo ir konteinerių identifikavimo sistemos veikimo atsakingas Paslaugos teikėjas. Jei dėl Paslaugos teikėjo kaltės atsiranda gedimai bei duomenų užlaikymas, kaltu bus laikomas Paslaugos teikėjas, jei pastarasis neįrodo, jog konteinerių identifikavimo sistema neveikia dėl Force Majeure aplinkybių arba dėl ryšio operatoriaus kaltės.
	23. Žymekliuose (konteinerių indentifikavimo kortelėse) turi būti pateikiami ne mažiau kaip šie duomenis:
		1. konteinerio savininkas (pavardė, vardas, juridinio asmens pavadinimas, įmonės kodas);
		2. atliekų turėtojo tipas (fizinis ar juridinis asmuo);
		3. adresas (namo numeris, gatvė, vietovė, seniūnija, savivaldybė);
		4. konteinerio talpa;
		5. konteinerio paskirtis: mišrių komunalinių;
		6. konteinerio numeris;
		7. konteinerio pastatymo data (diena, mėnuo, metai).
	24. Konteinerių žymeklių, RFID konteinerių identifikavimo sistemos charakteristikos turi atitikti  *LST EN 14803:2006*reikalavimus.

**XI SKYRIUS**

**DUOMENŲ PERDAVIMO Į UŽSAKOVO DUOMENŲ BAZES SPECIFIKAVIMAS IR FORMATŲ APRAŠYMAS**

1. Duomenys iš transporto priemonės ir į transporto priemonę yra perkeliami GPRS ryšiu į tinklo serverį. Duomenys taip pat turi būti perduodami į Užsakovo programinės įrangos duomenų bazę. Visi duomenys užfiksuoti transporto priemonėse esančioje programinėje įrangoje turi būti saugomi ir per interneto jungtį perkelti į programinės įrangos duomenų bazę, kuri yra Užsakovo nuosavybė. Turi būti išlaikytas duomenų nekintamumas, t. y. duomenys perdavimo metu negali būti pakeisti.
2. Siunčiami ir priimami duomenys tarpusavyje turi būti suderinti. Esant interneto ryšio trukdžiams duomenys turi būti saugomi terminale (kompiuteryje esančiame transporto priemonėje) bei perduodami nedelsiant atsiradus interneto ryšiui. Nesant interneto ryšio paslaugos teikimo vietoje, visi duomenys perduodami ne vėliau kaip per 24 valandas.
3. Atliekamų Paslaugų kontrolės vykdymui Paslaugos teikėjas privalo suteikti Užsakovo darbuotojams tiesioginę prieigą prie savo programinės įrangos duomenų bazės, kad bet kada galėtų prisijungti.
4. Paslaugos teikėjo atsakomybė identifikuotus konteinerius priskirti atliekų turėtojams. Atliekų turėtojams priskirtų konteinerių sąrašas turi būti perduodamas į Užsakovo IS. Naujų konteinerių priskyrimo atliekų turėtojams duomenys, bei jų pasikeitimai turi būti perduodami nuolat užtikrinant, jog konteinerių ištuštinimo metu jie jau būtų perduoti į Užsakovo IS.
5. Paslaugos teikėjas privalo pateikti duomenis realiu laiku (su tam tikra sistemine paklaida) apie konteinerių ištuštinamą ar neištuštinimą į Užsakovo IS.
6. Konteinerio neištuštinimo priežastys Užsakovui teikiami realiu laiku, kai tik atsiranda informacija apie konteinerių ištuštinimo faktą ar konteinerių priskyrimo pasikeitimą bei su teikiamu darbų perdavimo - priėmimo aktu ir mėnesio Paslaugos ataskaita.
7. Paslaugos teikėjas neatsako už GPRS duomenų nepertraukiamą perdavimą, jei pas Užsakovą dėl kažkokių aplinkybių bus interneto sutrikimai ir nebus prieigos prie serverio.
8. Atsakomybė dėl GPRS duomenų perdavimo ir GPRS sistemos veikimo transporto priemonėse atsakingas Paslaugos teikėjas. Dėl atsiradusių gedimų bei duomenų užlaikymo dėl Paslaugos teikėjo kaltės kaltu bus laikomas Paslaugos teikėjas jei pastarasis neįrodys, jog konteinerių identifikavimo sistema neveikia dėl Force Majeure aplinkybių, pavyzdžiui, jei neįrodo, jog sistema neveikia dėl ryšio operatoriaus kaltės.
9. Paslaugos teikėjo perduodamos informacijos formatas turi būti suderintas su Užsakovo programine įranga, tačiau turi turėti galimybę teikti informaciją lentelių XLS pavidalu, leidžiančiu apdoroti duomenis, įskaitant grafikų bei diagramų sudarymą.
10. Paslaugos teikėjo konteinerių identifikavimo programinėje įrangoje turi būti numatyta galimybė perduoti internetu nufotografuotus konteinerių netuštinimo, netvarkingų aikštelių ar kitų pažeidimų atvejus.

**XII SKYRIUS**

**ATSISKAITYMO SU PASLAUGOS TEIKĖJU UŽ SUTEIKTAS PASLAUGĄ TVARKA**

1. Atsiskaitymas už Paslaugas bus vykdomas pagal fiksuotą įkainį (kainą), t. y. mokėtina pastovioji mėnesio kaina bei kintama dalis pagal faktiškai aptarnautų konteinerių kiekį ir fiksuotą konteinerių aptarnavimo įkainį.
2. Jeigu Paslaugų tiekėjas patiria papildomų išlaidų dėl to, kad turi šalinti mišrias komunalines atliekas alternatyvioje vietoje, Užsakovo prašymu, šios išlaidos įtraukiamos į sąskaitą, ir Užsakovas Paslaugos teikėjui apmoka visus papildomo transportavimo kaštus (Paslaugos teikėjo patirtas išlaidas, kurios nurodomos Paslaugos teikėjo pasiūlyme (1 tonos pervežimo kaina - 1 km atstumu)).
3. Užsakovas apmoka už praėjusį mėnesį suteiktas Paslaugas pagal Paslaugų teikėjo pateiktas sąskaitas–faktūras ir suteiktų Paslaugų aktus bei Paslaugų ataskaitas ne vėliau kaip per 30 dienų nuo sąskaitos ir atliktų paslaugų akto suderinimo su Užsakovu datos.

**XIII SKYRIUS**

**MIŠRIŲ KOMUNALINIŲ ATLIEKŲ KONTEINERIAI**

1. Atliekoms surinkti naudojami atliekų surinkimo konteineriai. Minimalūs reikalavimai konteineriams pateikti Priede Nr.3. Jeigu nėra galimybės naudoti atliekų surinkimo konteinerių, taikytinos kitos priemonės ir įrenginiai, pagal paskirtį skirti atitinkamoms atliekoms surinkti. Atliekų surinkimo konteineriai, kitos priemonės ir įrenginiai turi atitikti teisės aktų nustatytus reikalavimus, būti saugūs žmonių sveikatai ir aplinkai.
2. Paslaugos vykdymui Paslaugos teikėjas naudos Paslaugos tiekėjui ir Užsakovo nuosavybės teise priklausančius konteinerius.
3. Paslaugos teikėjas aprūpina visus esamus ir naujus Rokiškio rajono savivaldybės komunalinių atliekų turėtojus konteineriais, pagal susidarančių mišrių komunalinių atliekų kiekius, galiojančių atliekų tvarkymo taisyklių reikalavimais ir Užsakovo nurodymus.
4. Užsakovui Rinkliavos mokėtojų registre užregistravus naują rinkliavos mokėtoją bei informavus apie tai Paslaugos teikėją, šis per 5 darbo dienas nuo informacijos gavimo privalo aprūpinti atliekų turėtoją atitinkamo dydžio konteineriu.
5. Paslaugos teikėjas savo sąnaudomis kasmet užtikrina pastovų konteinerių rezervą, kuris sudaro 10 proc. bendro esamo metinio konteinerių skaičiaus.
6. Per 4 (keturis) mėnesius nuo sutarties pasirašymo Paslaugos teikėjas privalo aprūpinti visus komunalinių atliekų turėtojus konteineriais, ant visų aptarnaujamų konteinerių pritvirtinti konteinerių žymeklius (konteinerių indentifikavimo kortelės). Paslaugos teikėjas atsakingas už šių žymeklių spausdinimą bei keitimą esant poreikiui. Jei ant konteinerio duomenų žymeklis yra sugadintas, tai turi būti užfiksuojama, ir pritvirtinamas naujas žymeklis.
7. Konteinerių žymeklių, RFID konteinerių identifikavimo sistemos atsparumas aplinkos poveikiams (temperatūrai, drėgmei, vibracijoms, smūgiams, UV spinduliams), konteinerių žymos, skaitytuvai, kodo struktūra, duomenų apdorojimas ir kt. charakteristikos turi atitikti  *LST EN 14803:2006*reikalavimus. Paslaugos teikėjo statomi ar keičiami konteineriai turi atitikti tuo metu galiojančių teises aktų bei normų reikalavimus. Konteinerių atitikimas galiojančių teises aktų bei normų reikalavimams pagrindžiamas konteinerių įsigijimo dokumentais bei atitikties sertifikatais.
8. Ant visų mišrių komunalinių atliekų konteinerių turi būti pateikta informacija (užklijuotas lipdukas) apie Paslaugos teikėją (teikėjo pavadinimas, adresas, nemokamo telefono numeris, skirtas skundų (prašymų) teikimui), konteinerio paskirtis ir kt. Užsakovo reikalaujama informacija.
9. Paslaugos teikėjo naudojami konteineriai turi būti techniškai tvarkingi per visą paslaugos teikimo laikotarpį ir atitikti minimalius reikalavimus, nurodytus Priede Nr. 3.
10. Paslaugos teikėjas per 5 darbo dienas nuo pranešimo dienos turi pakeisti sugadintus ir techniškai netvarkingus mišrių komunalinių atliekų konteinerius ir apie tai pranešti Užsakovui. Sutarties laikotarpiu įvykę sugadintų ir techniškai netvarkingų mišrių komunalinių atliekų konteinerių pakeitimai yra daromi iš esamo Paslaugos teikėjo privalomojo konteinerių rezervo.
11. Tais atvejais, kai atliekų surinkimui naudojami individualūs konteineriai, konteinerių priėmimo-perdavimo faktas turi būti fiksuojamas pasirašytinai. Atliekų turėtojui atsisakius priimti konteinerius ir pasirašyti priėmimo-perdavimo dokumentus, Užsakovas gali fiksuoti konteinerio perdavimo arba atsisakymo priimti faktą. Jei nerandamas atliekų turėtojas namuose, šis faktas fiksuojamas informacinėje sistemoje ir paliekama informacija atliekų turėtojui, kur jis turi kreiptis, kad būtų suteiktas konteineris. Atliekų surinkimui naudojami kolektyviniai konteineriai turi būti pastatyti komunalinių atliekų konteinerių aikštelėse. Atliekų turėtojai, naudojantys kolektyvinius konteinerius, privalo būti informuoti Paslaugos teikėjo apie jiems priskirto konteinerio pastatymo vietą.
12. Konteinerių pastatymo, nuėmimo, saugojimo kaštai turi būti įskaičiuoti į Paslaugos teikėjo išlaidas.
13. Anksčiau naudotų konteinerių, kurie nepriklauso Užsakovui nuėmimas ir išvežimas neįeina į šias užduotis.
14. Užsakovas pasilieka teisę, bet kuriuo Sutarties vykdymo metu, pakeisti Paslaugos teikėjo kolektyvinius konteinerius į Užsakovui nuosavybės teise priklausančius kolektyvinius konteinerius, nekeičiant Paslaugos teikimo kainos. Tokiu atveju paslaugos teikėjas, be papildomo mokesčio, turi nuimti ir išsivežti savo konteinerius bei pažymėti Užsakovo konteinerius žymekliais bei identifikuoti.
15. Visi konteinerių pakeitimai turi būti fiksuojami konteinerių indentifikavimo sistemoje.
16. Pastovia kolektyvinių komunalinių atliekų surinkimo konteinerių priežiūra ir remontu turi rūpintis Paslaugos teikėjas.
17. Visi Paslaugos teikimui naudojami konteineriai privalo būti su pritvirtintais aktyviais, tinkamais naudoti konteinerių žymekliais, ant konteinerių turi būti užklijuoti konteinerių inventoriniai numeriai, informaciniai lipdukai.
18. Nukritęs, neaktyvus, netinkamas naudoti konteinerio žymeklis turi būti uždėtas ar pakeistas, aktyviu, tinkamu naudoti per 3 darbo dienas nuo tokios informacijos gavimo dienos.
19. Pasibaigus sutarties galiojimo terminui visi Paslaugos teikėjui nuosavybės teise priklausantys mišrių komunalinių atliekų konteineriai, kurie pateikti atliekų turėtojams, nuosavybės teise perduodami Užsakovui pagal rašytinį konteinerių perdavimo-priėmimo aktą.

**XIV SKYRIUS**

**MIŠRIŲ KOMUNALINIŲ ATLIEKŲ KONTEINERIŲ VIETOS**

1. Paslaugos teikėjas sutarties vykdymo laikotarpiu yra atsakingas už mišrių komunalinių atliekų konteinerių pastatymo ar keitimo reikalavimų vykdymą, kaip numatyta Sutarties vykdymo laikotarpiu galiojančiose Rokiškio rajono savivaldybės mišrių komunalinių atliekų tvarkymo taisyklėse (Priedas Nr.1).
2. Esami mišrių komunalinių atliekų konteineriai yra išdėstyti suderintose su Savivaldybe kolektyvinių komunalinių atliekų surinkimo aikštelėse bei prie kiekvienos individualios namų valdos.
3. Užsakovo sprendimu kolektyvinių mišrių komunalinių atliekų konteinerių pastatymo vietos ir jų skaičius gali būti keičiami. Sutarties galiojimo laikotarpiu, Užsakovo sprendimu, paslaugai teikti naudojamų konteinerių skaičius gali būti mažinamas arba didinamas. Tokiais atvejais Užsakovas kaip įmanoma greičiau, bet ne vėliau kaip per 5 darbo dienas, informuos Paslaugos teikėją apie numatomą sprendimą, kad Paslaugos teikėjas turėtų pakankamai laiko suplanuoti pakeitimus. Už paslaugą papildomai mokama nebus.

**XV SKYRIUS**

**PASLAUGOS TEIKĖJO RYŠIO PALAIKYMAS SU ATLIEKŲ TURĖTOJAIS, UŽSAKOVU IR VISUOMENĖS INFORMAVIMAS**

1. Paslaugos teikėjas privalo užtikrinti budėjimą prie nemokamos telefono linijos nuo 8.00 val. iki 16.30 val. darbo dienomis. Šio telefono linijos kaštus apmoka paslaugos teikėjas. Telefono numeris turi būti žinomas Užsakovui bei skelbiamas vietinėje spaudoje ne rečiau kaip du kartus per metus. Ant mišrių komunalinių atliekų konteinerių ir mišrių komunalinių atliekų turėtojams skirtuose pranešimuose nurodomas Užsakovo bei Paslaugos teikėjo telefono numeris, elektroninis paštas, adresas skirtas skundams ir paklausimams.
2. Paslaugos teikėjas ne rečiau kaip du kartus per metus ne mažiau kaip dviejuose didžiausią tiražą turinčiuose vietiniuose laikraščiuose, Administratoriaus, Savivaldybės ir savo svetainėje turi paskelbti informaciją apie vykdytą veiklą - surinktus mišrių komunalinių atliekų kiekius, gautus atliekų turėtojų pranešimus ir jų pobūdį, atliekų turėtojų elgesį, būdus kaip gerinti Paslaugos kokybę ir kt. aktuali su Administratoriumi suderinta informacija.
3. Pranešimai naudojami siekiant informuoti mišrių komunalinių atliekų turėtojus mišrių komunalinių atliekų surinkimo klausimais, pavyzdžiui, nurodyti nepageidautiną mišrių komunalinių atliekų turėtojų elgesį, problemas, iškylančias dėl neteisingo mišrių komunalinių atliekų rūšiavimo, arba kitų pažeidimų.
4. Pranešimo originalas turi būti įdedamas į mišrių komunalinių atliekų turėtojo pašto dėžutę (jei įmanoma nustatyti) arba siunčiamas paštu. Užpildyto pranešimo kopija turi būti saugoma pas Paslaugos tiekėją ir naudojama kaip pagrindas ataskaitoms Užsakovui teikti. Užsakovas turi teisę pareikalauti pranešimų kopijų.
5. Mišrių komunalinių atliekų turėtojai turi būti informuojami prieš 5 darbo dienas, Užsakovo interneto svetainėse bei ne mažiau kaip dviejuose didžiausią tiražą turinčiuose vietinės spaudos laikraščiuose, jei jų nėra, regioninėje spaudoje, apie planuojamą didelių gabaritų, buities pavojingų ir kitų specifinių atliekų surinkimą apvažiavimo būdu.
6. Mišrių komunalinių atliekų turėtojui informacija apie paslaugos teikimo grafiką, privalo būti pateikiama Paslaugos teikėjo ir Užsakovo interneto svetainėse bei ne mažiau kaip dviejuose didžiausią tiražą turinčiuose vietinės spaudos laikraščiuose, jei jų nėra, regioninėje spaudoje.
7. Paslaugos teikėjas pasiruošimo Paslaugos teikimo laikotarpio pradžioje turi pateikti Užsakovui visų darbuotojų, kurie yra atsakingi už Paslaugos teikimą, duomenų perdavimą, skundų (prašymų) nagrinėjimą ir registravimą, ataskaitų pateikimą, konteinerių apskaitą, telefonų numerius, fakso ir elektroninio pašto adresus.
8. Užsakovas per 5 darbo dienas nuo sutarties pasirašymo turi paskirti atsakingą atstovą iškilusiems klausimams spręsti su Paslaugos teikėjo atsakinguoju asmeniu.
9. Visi susirašinėjimai tarp Užsakovo ir Paslaugos teikėjo turi būti įforminami raštu ir siunčiami elektroniniu paštu arba skubiuoju paštu registruotu laišku. Bet koks pranešimas, siunčiamas skubiuoju ar elektroniniu paštu, laikytinas gautu jo gavimo dieną.
10. Atliekų turėtojų pranešimai dėl Paslaugos teikimo gali būti persiunčiami el. paštu Paslaugos teikėjo atsakingam asmeniui.
11. Paslaugos teikėjas turi nedelsiant raštu pranešti Užsakovui apie įvykusius nelaimingus atsitikimus, kurie gali turėti neigiamos įtakos atliekų turėtojams, Savivaldybei, Užsakovui, jų turtui ir teikiamos Paslaugų kokybei.
12. Užsakovo ir Paslaugos teikėjo pasitarimai organizuojami Paslaugos teikėjo ar Užsakovo iniciatyva ne rečiau kaip du kartus per metus.
13. Visus galinčius iškilti ginčus, susijusius su Paslaugos teikimu arba mišrių komunalinių atliekų tvarkymo taisyklių interpretavimu, sprendžia šalys derybų būdu. Šalims nesusitarus, ginčai sprendžiami įstatymo nustatyta tvarka.

**XVI SKYRIUS**

**DARBAS SU SKUNDAIS, JŲ REGISTRAVIMO, NAGRINĖJIMO TVARKA**

1. Komunalinių atliekų turėtojų paklausimus bei skundus dėl teikiamų paslaugų, nesvarbu ar jie bus pateikiami tiesiogiai iš komunalinių atliekų turėtojų ar per Užsakovą ir /ar Savivaldybę, Paslaugos teikėjas privalo spręsti tinkamai ir laiku bei nedelsiant imtis veiksmų trūkumams pašalinti.
2. Užsakovas ir/ar Savivaldybė pasilieka teisę nuspręsti, kuriuos skundus nagrinės pats, kuriuos persiųs Paslaugos teikėjui.
3. Užsakovas registruos komunalinių atliekų turėtojų skundus ir paklausimus dėl Paslaugos tiekėjo teikiamų paslaugų ir informuos Paslaugų tiekėją nedelsiant, bet ne vėliau kaip per 3 darbo dienas nuo skundo gavimo dienos.
4. Paslaugos teikėjas privalo registruoti visus skundus (žodinius bei raštiškus) nurodydamas datą, pareiškėjo vardą, išsamų skundo priežasties aprašymą, planuojamas priemones trūkumams pašalinti, planuojamą datą, kada šios priemonės bus įvykdytos, priemonės įvykdymo datą, ir pastabas, ar priemonės buvo sėkmingos ar ne.
5. Paslaugos teikėjas registruodamas skundus juos grupuoja į tokias grupes ir kopijas pateikia Užsakovui:
	1. Nesavalaikis konteinerio ištuštinimas;
	2. Paslaugos tiekėjo darbuotojų atsisakymas ištuštinti konteinerį;
	3. Nekokybiška paslauga;
	4. Nepastatytas/nepakeistas konteineris;
	5. Kita.
6. Jeigu klausimas nebuvo išspręstas po trečio skundo, Užsakovas sprendžia, ar skundas pagrįstas, ir priima sprendimą dėl tolesnių veiksmų. Paslaugos teikėjas įsipareigoja teikti paslaugą tol, kol Užsakovas nenuspręs kitaip. Ar mišrių komunalinių atliekų turėtojo pretenzija pagrįsta, visais atvejais sprendžia Užsakovas.

**XVII SKYRIUS**

**PASLAUGOS TEIKĖJAS IR PASLAUGOS TIEKĖJO KOMANDA**

1. Paslaugos tiekėjo komandą sudaro paslaugos tiekėjo organizacijos darbuotojai, už kurių elgesį darbo metu Paslaugos teikėjas atsako visu paslaugos tiekimo laikotarpiu.
2. Vairuotojų apranga turi būti tvarkinga, uniformos vienodos ir pažymėtos Paslaugų tiekėjo įmonės pavadinimu, logotipu ir darbą atliekančio asmens vardu. Paslaugų teikėjas prieš sutarčiai įsigaliojant turi informuoti Užsakovą kokia uniforma bus dėvima, kokie jos išskirtiniai ženklai.
3. Paslaugos teikėjas, jei būtina, laikinai keisdamas darbuotojus, turi užtikrinti, kad paslaugos kokybė nesikeistų dėl švenčių, darbuotojų atostogų, ligų ar kitais atvejais. Darbuotojai, pagal darbo specifiką turintys bendrauti su komunalinių atliekų turėtojais, privalo suprasti, skaityti ir kalbėti lietuviškai.
4. Paslaugos teikėjas, prieš pradėdamas darbą, privalo informuoti Užsakovą apie atsakingą už paslaugos teikimą asmenį. Tais atvejais, kai šis asmuo laikinai išvyksta, pateikiama informacija apie jį pavaduojantį asmenį. Vadovaujantis ir pavaduojantis asmenys bei tiesioginis darbo vadovas turi būti gerai susipažinę su aptarnaujama teritorija, privalo suprasti, skaityti, kalbėti ir rašyti lietuvių kalba.
5. Paskirtam atsakingam asmeniui turi būti suteikti įgaliojimai spręsti problemas ir vesti derybas su Užsakovu bei atliekų turėtojais.
6. Visus galinčius iškilti ginčus, susijusius su paslaugos teikimu arba mišrių komunalinių atliekų tvarkymo taisyklių interpretavimu, sprendžia šalys derybų būdu. Šalims nesusitarus, ginčai sprendžiami įstatymo nustatyta tvarka.
7. Likus dviem savaitėms iki paslaugų teikimo pradžios, Paslaugos teikėjas turi pateikti Užsakovui darbuotojų sąrašą.
8. Paslaugos teikėjas turi pasirūpinti, kad visai Paslaugos tiekėjo komandai, o vėliau ir visiems naujiems darbuotojams iki darbų, susijusių su paslaugos teikimu, pradžios būtų suteiktos instrukcijos apie Paslaugos teikimo sąlygas. Instrukcijose turi būti pateikta mažiausiai ši informacija:
	1. Galiojančios atliekų tvarkymo taisyklės bei informacinė medžiaga komunalinių atliekų turėtojams apie komunalinių atliekų surinkimo tvarką;
	2. Pranešimo, kuriuo Užsakovas pageidauja naudotis teikiant informaciją atskiriems komunalinių atliekų turėtojams, turinys ir naudojimosi juo instrukcijos;
	3. Atliekų šalinimo reglamentas ir kitos taisyklės, liečiančios atliekų priėmimą į atliekų apdorojimo įrenginius ar sąvartyną;
	4. Darbų saugos taisyklės, taikomos darbui šioje srityje;
	5. Mišrių komunalinių atliekų surinkimo maršrutai, konteinerių išdėstymo vietos, grafikai.

**XVIII SKYRIUS**

**PASLAUGOS KOKYBĖS RODIKLIŲ NUSTATYMAS IR ATSAKOMYBĖS UŽ JŲ NESILAIKYMĄ REIKALAVIMAI**

1. Paslaugos teikėjas turi vykdyti Paslaugos kokybės stebėseną pagal šiose specifikacijoje bei Sutartyje nustatytus reikalavimus.
2. Paslaugos teikėjas privalo įvesti ir palaikyti kokybės užtikrinimo sistemą ir ataskaitų teikimo apie teikiamas paslaugas, pagal suderintą su Užsakovu ataskaitų pateikimo formą.
3. Kokybės užtikrinimo sistema turi garantuoti, kad:
	1. skundai bus registruojami ir apie juos pranešama Užsakovui;
	2. esant pagrįstiems skundams trūkumai bus pašalinti;
	3. nebus pažeisti Užsakovo ar Savivaldybės nustatytų nuostatų ir Rokiškio rajono savivaldybės atliekų tvarkymo taisyklių reikalavimai;
	4. vykdydamas sutartį su Užsakovu Paslaugos teikėjas sieks suteikti šiose Sąlygose apibrėžtos kokybės Paslaugas.
4. Paslaugos kokybės stebėseną sudaro ataskaitų teikimo Užsakovui apie teikiamą paslaugą sistema.
5. Kokybės rodiklių stebėsenos metu nustatytas atitinkamas neatitikčių skaičius įpareigoja Užsakovą ar Savivaldybę pagal kompetenciją imtis priemonių gerinti Paslaugos kokybę.
6. Paslaugos kokybę nusako šie rodikliai:
	1. Komunalinių atliekų turėtojų skundų skaičius, pagarbus elgesys su komunalinių atliekų turėtojais, visų trūkumų pagal gautus skundus pašalinimas laiku;
	2. Konteinerių ištuštinimas laiku pagal grafiką;
	3. Galiojančių Rokiškio rajono savivaldybės atliekų tvarkymo taisyklių nuostatų laikymasis;
	4. Savalaikis trūkstamų ir sugadintų konteinerių pakeitimas;
	5. Teisingas duomenų pateikimas apie pristatytas mišrias komunalines atliekas į Rokiškio perkrovimo stotį;
	6. Teisingas ir savalaikis ataskaitų sudarymas ir informacijos ataskaitose perdavimas Užsakovui;
	7. Mišrių komunalinių atliekų kolektyvinių konteinerių aikštelių priežiūra ir švara aplink konteinerius.
	8. Tinkamas konteinerių identifikavimo sistemos darbas;
	9. Savalaikis ir tinkamas šiukšliavežių pakeitimas joms sugedus ar dėl kitų priežasčių;
7. Paslaugos teikėjo atsakomybė už paslaugos kokybės rodiklių nesilaikymą yra apibrėžiama Sutarties reikalavimuose.

**XIX SKYRIUS**

**BAUDOS UŽ PASLAUGOS KOKYBĖS RODIKLIŲ NESILAIKYMĄ**

1. Siekiant sugriežtinti Paslaugų teikėjo teikiamos paslaugos kokybės kontrolę, Užsakovas už netinkamą prievolių pagal šią Sutartį vykdymą gali taikyti Paslaugų teikėjui Sutartyje numatytas netesybas – baudą.
2. Paslaugų teikėjas privalo sumokėti atitinkamo dydžio baudą už tokius pažeidimus, kurie įvyko dėl Paslaugos teikėjo kaltės:
	1. iš individualių valdų pagal nustatytą grafiką neištuštintą konteinerį dėl Paslaugų teikėjo kaltės – 50,00 (penkiasdešimt) Eur už kiekvieną dieną skaičiuojant nuo grafiko dienos;
	2. iš kolektyvinių konteinerinių aikštelių, iš įmonių, įstaigų ir organizacijų už kiekvieną pagal nustatytą grafiką neištuštintą konteinerį dėl Paslaugų teikėjo kaltės – 100,00 (vienas šimtas) Eur už kiekvieną dieną skaičiuojant nuo grafiko dienos;
	3. atliekų turėtojų neaprūpinimą komunalinių atliekų rinkimo priemonėmis (taip pat už aprūpinimą standarto neatitinkančiomis priemonėmis) už kiekvieną nustatytą atvejį – 50,00 (penkiasdešimt) Eur už kiekvieną pradelstą dieną;
	4. pavogtų/sugadintų konteinerių, nepriklausomai kas juos sugadino, nepakeitimą per viešojo pirkimo techninėje specifikacijoje nustatytą laiką už kiekvieną nustatytą atvejį – 50,00 (penkiasdešimt) Eur už kiekvieną pradelstą dieną;
	5. konteinerių priežiūros reikalavimų nesilaikymą: konteineriai nėra dezinfekuojami, plaunami pagal nustatytą grafiką, neuždėtas ar per 5 dienas nepakeistas netinkamas naudoti konteinerio žymeklis už kiekvieną konteinerį/nustatytą atvejį –10,00 (dešimt) Eur už kiekvieną pradelstą dieną;
	6. išrūšiuotų atliekų (antrinių žaliavų/pakuočių, biologiškai skaidžių (žaliųjų), pavojingų, elektros ir elektronikos, didelių gabaritų, statybinių, gamybinių ir kt.) pakrovimą į nerūšiuotas atliekas vežančią šiukšliavežį ir transportavimą į atliekų apdorojimo įrenginius už kiekvieną nustatytą atvejį – 1000,00 (vienas tūkstantis) Eur;
	7. Rokiškio rajono savivaldybės komunalinių atliekų/didelių gabaritų atliekų ir ar kitų specifinių atliekų maišymą su kitos(ų) savivaldybės(ių) komunalinėmis atliekomis už kiekvieną nustatytą atvejį – 1000,00 (vienas tūkstantis) Eur;
	8. už nesavalaikį ataskaitų pateikimą, aplaidų ataskaitose esančios informacijos vedimą ar nevedimą, neteisingą ataskaitinių duomenų pateikimą už kiekvieną nustatytą atvejį – 50,00 (penkiasdešimt) Eur;
	9. konteinerių identifikavimo sistemos neveikimą, jei Paslaugos teikėjas neįrodo, jog konteinerių identifikavimo sistema neveikia dėl Force Majeure aplinkybių arba dėl ryšio operatoriaus kaltės už kiekvieną nustatytą atvejį – 150,00 (vienas šimtas penkiasdešimt) Eur ir nemokėjimas už sistemos neveikimo metu aptarnautus konteinerius;
	10. už ištuštinto konteinerio nepastatymą į jo paėmimo vietą ir/ar palikimą neuždengtu dangčiu už kiekvieną nustatytą atvejį, kai nustatomi pažeidimai konteinerio ištuštinimo momentu – 10,00(dešimt) Eur;
	11. už informacijos apie komunalinių atliekų tvarkymą nepaskelbimą kaip tai nurodyta viešojo pirkimo techninėje specifikacijoje už kiekvieną nustatytą atvejį – 50,00 (penkiasdešimt) Eur.
	12. už tyčinį draudžiamų atliekų šalinimą į atliekų apdorojimo įrenginius - 50,00 (penkiasdešimt) Eur už kiekvieną toną;
	13. už kiekvieną pagrįstą ir per nustatytą laikotarpį (per 3 darbo dienas) nepašalintą atliekų turėtojo skundą - 100,00 (šimtas) Eur;
	14. už kiekvieną pagrįstą ir per nustatytą laikotarpį (per 3 darbo dienas) nepatenkintą pagrįstą atliekų turėtojo skundo reikalavimą- 100,00 (šimtas) Eur;
	15. už mišrių komunalinių atliekų surinkimo grafiko nepaskelbimą kaip tai nurodyta Techninėje specifikacijoje - 1000,00 (tūkstantis) Eur;
	16. už informacijos apie mišrių komunalinių atliekų tvarkymą nepaskelbimą kaip tai nurodyta Techninėje specifikacijoje - 1000,00 (tūkstantis) Eur už kiekvieną nustatytą atvejį;
	17. Paskirtas baudas ar baudą Užsakovas išskaičiuoja iš Paslaugos teikėjui mokėtinų sumų. Paskirtos baudos ar bauda yra išskaičiuojami iš Paslaugos teikėjui mokėtinų sumų tik tuo atveju, kai Paslaugos teikėjas pateikia Užsakovui bei, esant poreikiui, atliekų turėtojui paaiškinimą dėl nustatytų pažeidimų, ir kai Užsakovas priima sprendimą dėl adekvataus baudos dydžio.
	18. Paslaugos teikėjas gavęs rašytinę ar žodinę informaciją iš atliekų turėtojų apie nesuteiktas ar netinkamai suteiktas Paslaugas, Paslaugos teikėjas registruoja tokią informaciją registracijos žurnale.
	19. Gavęs informaciją raštu ar žodžiu iš atliekų turėtojo apie Paslaugos teikėjo pažeidimus, Užsakovas nedelsiant, faksu, el. paštu ar kitu Šalių suderintu būdu turi persiųsti gautą informaciją Paslaugos teikėjui. Nepavykus išspręsti atliekų turėtojo pranešime nurodytos problemos nedelsiant, Paslaugos teikėjas, ne vėliau kaip per 1 darbo dieną vietoje patikrina gautą informaciją apie teikiamos Paslaugos trūkumus. Jeigu nustatoma, kad pažeidimas padarytas, surašo ir pasirašo patikrinimo aktą. Aktas surašomas trimis egzemplioriais, po vieną skundo teikėjui, Užsakovui bei Paslaugos teikėjui.
	20. Gauta informacija ar skundas netikrinami, jei nėra praėjęs atliekų išvežimo laikotarpis, nurodytas Paslaugos teikėjo grafike.
	21. Užsakovas turi teisę atlikti kontrolinius patikrinimus, kurių metu fiksuojama, kaip Paslaugos teikėjas teikia Paslaugas.
	22. Kontrolinius patikrinimus Savivaldybės, Užsakovo paskirti asmenys gali atlikti savo nuožiūra pasirinktu laiku ir dažnumu.
	23. Paslaugos teikėjas iki einamo mėnesio 7 dienos raštu Užsakovui pateikia ataskaitą apie per praėjusį mėnesį gautus atliekų turėtojų skundus, jų nagrinėjimą, bei pažeidimą ir jo pašalinimą įrodančias fotonuotraukas (fotonuotraukos gali būti pateikiamos elektroninėje laikmenoje).
	24. Baudų skyrimo procedūra pradedama Paslaugų teikėjui nevykdant sutartinių įsipareigojimų, kurie gali būti nustatomu gavus ir įvertinus atliekų turėtojų skundus apie Paslaugos teikėjo pažeidimus, nustatytą sutarties pažeidimą kontrolinio patikrinimo metu;
	25. Baudos paskyrimas neatleidžia Paslaugų tiekėjo nuo pareigos vykdyti prievoles pagal Sutartį. Nepašalinus nustatytų pažeidimų, už kuriuos skirta bauda per 48 valandas, surašomas naujas Aktas.

**XX SKYRIUS**

**PASLAUGOS TEIKĖJO ATASKAITŲ PATEIKIMO TVARKA**

1. Paslaugos teikimo metu Paslaugos tekėjas turi pateikti šias ataskaitas:
	1. Pasiruošimo pradėti teikti paslaugas ataskaitą;
	2. Suteiktų paslaugų mėnesinę ataskaitą;
	3. Paslaugos teikimo metinę ataskaitą;
	4. Pasiruošimo Paslaugos perdavimui ataskaitą;
	5. Galutinę Paslaugos teikimo ataskaitą.
	6. Paslaugos teikėjas likus ne mažiau kaip 14 dienų iki paslaugų teikimo pradžios privalo pateikti Užsakovui pasiruošimo paslaugų teikimui ataskaitą, kurijoje nurodoma ši informacija:
		1. visų darbuotojų, kurie atsakingi už Paslaugos teikimą, įskaitant konteinerių identifikavimą, duomenų perdavimą, skundų (prašymų) nagrinėjimą ir registravimą, ataskaitų pateikimą, konteinerių apskaitą, telefonų numerius, fakso ir elektroninio pašto adresus;
		2. ataskaitų formos ir turiniai;
		3. atliekų turėtojų pranešimų nagrinėjimo formos,
		4. atliekų turėtojų pranešimų nagrinėjimo tvarka;
		5. pranešimų ir informacinių lipdukų formos;
		6. informacija apie senų informacinių lipdukų pakeitimą naujais;
		7. konteinerių perdavimo – priėmimo ir nurašymo aktų formos;
		8. mišrių komunalinių atliekų surinkimo grafikai;
		9. mišrių komunalinių atliekų surinkimo ir vežimo maršrutai, apvažiavimo kelių atstumai, patikslintos bendro naudojimo konteinerių pastatymo vietos;
		10. Paslaugos teikėjo naudojamų rezervinių konteinerių įsigijimo dokumentus ir jų laikymo vietos;
		11. Paslaugos teikėjo naudojamų konteinerių kiekiai, standartai, dydžiai, spalvos.
		12. Užsakovo raštišką patvirtinimą, kad konteineriai yra tinkamai inventorizuoti, priskirti atliekų turėtojams ir perduoti į „Konteinerių web service".
		13. papildomai pastatytų, išdalintų konteinerių sąrašai;
		14. konteinerių plovimo ir dezinfekcijos grafikai;
		15. duomenys apie pritvirtintus konteinerių žymeklius ir identifikacinius numerius;
		16. raštiškas patvirtinimas, kad Paslaugos teikėjo konteinerių identifikavimo sistema suderinta su Užsakovo programine įranga;
		17. raštiškas patvirtinimas, kad visuose šiukšliavežiuose įrengta konteinerių indentifikavimo sistema;
		18. raštiškas patvirtinimas, kad Paslaugos teikėjas susipažino su aptarnaujama teritorija, esamais keliais, konteinerių išdėstymo vietomis;
		19. Paslaugos vykdymo rizikas ir priemones šių rizikų sumažinimui;
		20. Kita Užsakovo papildomai pareikalauta informacija.
2. Paslaugos teikimo mėnesio ataskaitoje, kuri teikiama už kiekvieną mėnesį iki kito mėnesio 7 dienos, pateikiama informacija apie Paslaugą:
	1. duomenys apie per mėnesį gautų, patenkintų, nepatenkintų, nepagrįstų prašymų, pranešimų skaičių, skundų, nurodant skundo grupę, skaičių bei kita informacija, kaip nurodyta šiuose pirkimo dokumentuose; kartu pateikiant visų gautų, patenkintų, nepatenkintų, nepagrįstų prašymų, pranešimų skundų kopijas.
	2. duomenys apie konteinerių, pagal kiekvieną grupę (tūrį – 0,12 m3, 0,24 m3 ir t.t. bei atliekų turėtojo tipą – fizinis ar juridinis asmuo), ištuštintų per mėnesį skaičių;
	3. duomenys apie per mėnesį neištuštintų konteinerių, ne dėl Paslaugos teikėjo kaltės, pagal kiekvieną grupę, skaičių, nurodant neištuštinimo priežastis;
	4. duomenys apie mišrių komunalinių atliekų kiekį, surinktą per mėnesį iš fizinių ir juridinių asmenų, bei pervežtą į komunalinių atliekų apdorojimo įrenginius;
	5. duomenys apie per mėnesį surinktų šalia kolektyvinių konteinerių ir išvežtų didelių gabaritų atliekų kiekį;
	6. duomenys apie per mėnesį pakeistus ar pastatytus naujus konteinerius, nurodant priežastis dėl kurių pastatytas naujas ar pakeistas konteineris;
	7. duomenys apie 3 kartus perpildytus konteinerius;
	8. duomenys apie parduotus atliekų turėtojams konteinerius;
	9. kita Užsakovo pareikalauta informacija.
3. Paslaugos teikimo metinėse ataskaitose, kurios turi būti pateikiamos iki kitų metų sausio 20 dienos, pateikiama ši informacija:
	1. duomenys apie per metus gautų, patenkintų, nepatenkintų prašymų, pranešimų skaičių, skundų, nurodant skundo grupę;
	2. duomenys apie konteinerių pagal kiekvieną grupę (tūrį 0,12m3, 0,24 m3 ir t.t. bei atliekų turėtojo tipą – fizinis ar juridinis asmuo), ištuštintų per metus skaičių;
	3. duomenys apie neištuštintų konteinerių, ne dėl Paslaugos teikėjo kaltės, pagal kiekvieną grupę, per metus skaičių, nurodant neištuštinimo priežastis;
	4. duomenys apie mišrių komunalinių atliekų kiekį, surinktą iš fizinių ir juridinių asmenų, bei pervežtą į komunalinių atliekų apdorojimo įrenginius už praėjusius metus;
	5. duomenys už praėjusius metus apie surinktų šalia kolektyvinių konteinerių ir išvežtų didelių gabaritų atliekų kiekį;
	6. duomenys apie surinktas didžiąsias ir kitas specifines atliekas apvažiavimo būdu;
	7. duomenys apie išdalintas kitas mišrių komunalinių atliekų surinkimo priemones;
	8. duomenys apie per metus pakeistus ar pastatytus naujus konteinerius;
	9. duomenys apie per metus parduotus atliekų turėtojams konteinerius;
	10. informaciją apie Paslaugos vykdymo problemas, nurodant jų sprendimo būdus.
	11. kita Užsakovo pareikalauta informacija.
4. Likus šešiems mėnesiams iki Sutarties termino pabaigos, Paslaugos teikėjas privalo pateikti pasiruošimo Paslaugos perdavimui ataskaitą. Ataskaitoje turi būti nurodyta (ne mažiau): kaip Paslaugos teikėjas ruošiasi perduoti Paslaugas naujam konkurso būdu parinktam Paslaugos teikėjui, kaip Paslaugos teikėjas bendradarbiaus su naujuoju Paslaugos teikėju Paslaugos perdavimo metu, kaip bus palaikomas ryšys su nauju Paslaugos teikėju, nurodant Paslaugos teikėjo atsakingo už Paslaugos perdavimą asmens kontaktinius duomenis, pateiktas Paslaugos teikėjui priklausančių konteinerių ir kitų atliekų surinkimo priemonių iš aptarnaujamos teritorijos perdavimo grafikas.
5. Galutinė Paslaugos ataskaita yra pateikiama likus trims mėnesiams iki Sutarties pabaigos. Šioje ataskaitoje nurodomi visi suminiai duomenys pateikiami metinėse ataskaitose, pasiūlymai Užsakovui kaip tobulinti Paslaugas ateityje, kita Užsakovo prašoma informacija.
6. Visos Paslaugos teikėjo pasirašytos ataskaitos teikiamos popierinėje arba elektroninėje laikmenoje, po vieną vienetą Užsakovui. Ataskaitose visi duomenys pateikiami lentelėse. Elektroninėje laikmenoje ataskaita pateikiama Excel formatu. Užsakovas patvirtina ataskaitas per 10 darbo dienų.

Pasiūlymus dėl techninės specifikacijos projekto teikti iki **2017 m. gegužės 17 d. 9.00 val.** Rinkliavų administravimo padalinio vadovei Agilai Zalatorienei tel. 8 673 12 918, CVP IS priemonėmis, faksu (8 45) 43 21 99 arba el. paštu agila.zalatoriene@pratc.lt, viešųjų pirkimų specialistei Neringai Vidzėnienei tel. 8 647 09 311, el. paštu neringa.vidzeniene@pratc.lt.

PRIDEDAMA:

Priedas Nr. 1 Rokiškio rajono savivaldybės atliekų tvarkymo taisyklės;

Priedas Nr. 2  Komunalinių atliekų kolektyvinių konteinerinių aikštelių išdėstymo sąrašas;

Priedas Nr. 3 Minimalūs reikalavimai konteineriams;

Priedas Nr. 4 Komunalinių atliekų išvežimo grafikas.

­­­­\_\_\_\_\_\_\_